送陳瓌秀才遊金陵
作者：范仲淹
朝代：宋

paragraphs: 君有江南行，爲君歌以喜。
龍盤山萬曲，練静江千里。
江山不可空，台星照吳中。
古來王謝地，今有周召風。
而間楊與鄭，萬丈光相映。
煌煌聚宰府，金陵一何盛。
此去知已賢，雅客情無邊。
白雲起江樹，明月逐江船。
雲月共徘徊，優哉如游仙。
歸來笑春風，白日登青天。